ઇસ્લામી કેલેન્ડરમાં સૌથી મહત્વની રાત અને ફઝીલતવાળી શબ “શબે કદ્ર” છે. આખા વરસમાં 355 દિવસ રાતમાં જે રાતને સૌથી વધારે અઝમત અને મરતબો હાંસિલ છે તે આ જ શબે કદ્ર છે. કુર્આને કરીમે આ રાતને 1000 મહીનાથી બેહતર ગણાવી છે, એટલે કે એક રાતની ઇબાદત 83.3 વર્ષની દિવસ રાતની ઇબાદતથી બેહતર છે. એટલે કે અગર કોઇ શખ્સ એવા 83.3 વર્ષ પસાર કરે જેમાં શબે કદ્ર ન હોય અને 83.3 વર્ષ દિવસ રાત ઇબાદતમાં પસાર કરે તો પણ તે શબે કદ્રની ઇબાદતની બરાબરી નથી કરી શકતો. આ રાત દુનિયાના તમામ મુસલમાનો માટે મહત્વની રાત છે અને આ રાત માહે મુબારકે રમઝાનની એક રાત છે. તે ચાહે શીઆઓ મુજબ 19, 21, 23ની કોઇ એક રાત હોય કે એહલે તસન્નુન પ્રમાણે 27 મી રમઝાનુલ મુબારકની રાત હોય. તારીખોનો ફરક જર છે પરંતુ આ રાત દરેક પ્રમાણે ફઝીલતવાળી છે. આ રાતે મસ્જીદો અને અન્ય ઇબાદતની જગ્યાઓમાં અલ્લાહની ઇબાદતની ખાસ વ્યવસ્થા કરવામાં આવે છે. સામાન્ય રીતે આ રાતને લોકો ઇબાદતમાં ગુઝારે છે.